ຍີ່ປຸ່ນ ຈະຄ່ອຍຫລຸດຜ່ອນ ການໃຊ້ພະລັງນິວເຄລຍ
ຍີ່​ປຸ່ນ ​ໄດ້​ເປີ​ດ​ເຜີຍ​ແຜນການ​ທີ່​ຈະຢຸດເຊົາ ການໃຊ້​ພະລັງງານ​ນິວ​ເຄລຍ ພາຍໃນປີ 2040.
ຍີ່ປຸ່ນ ໄດ້ເປີດເຜີຍແຜນການທີ່ຈະຄ່ອຍໆຫຼຸດ ການ ໃຊ້ພະລັງງານນິວເຄລຍລົງ ໃນລະຍະສາມສິບປີຂ້າງ ໜ້າຊຶ່ງເປັນພາກສ່ວນນຶ່ງຂອງການຫັນປ່ຽນນະໂຍບາຍ ການໃຊ້ພະລັງງານ ຫຼັງຈາກໄດ້ເກີດໄພພິບັດນິວເຄລຍ ທີ່ໂຮງໄຟຟ້າ Fukushima ແຜນການທີ່ໄດ້ຖືກປະກາດໃຫ້ຊາບໃນວັນສຸກມື້ນີ້ ໂດຍ ຄະນະລັດຖະມົນຕີຍີ່ປຸ່ນ ແມ່ນສະແດງໃຫ້ເຫັນເຖິງການ ປ່ຽນແປງທີ່ສຳຄັນກ່ຽວກັບທ່າທີຂອງລັດຖະບານ ໃນການ ນໍາໃຊ້ພະລັງງານນິວເຄລຍ ຊຶ່ງຄັ້ງນຶ່ງເຄີຍຜະລິດນຶ່ງສ່ວນ ສາມຂອງກະ ແສໄຟຟ້າໃຫ້ແກ່ຍີ່ປຸ່ນ ທີ່ຂາດແຄນຊັບ ພະຍາກອນນັ້ນ ເຖິງແມ່ນວ່າ ແຜນການນີ້ໄດ້ຮຽກຮ້ອງ ໃຫ້ປິດໂຮງໄຟຟ້ານິວເຄລຍທັງໝົດພາຍ ໃນປີ 2040 ແຕ່ແຜນດັ່ງກ່າວຍັງໄດ້ສະເໜີວ່າ ຈັກປະຕິກອນນິວເຄລຍ ທີ່ພົບ ເຫັນວ່າເປັນທີ່ປອດໄພນັ້ນ ກໍສາມາດທີ່ຈະເລີ້ມແລ່ນຄືນໃໝ່ໄດ້ ເພື່ອຮັບປະກັນໃນການສະໜອງພະລັງໄຟຟ້າ ຈັກປະຕິກອນນິວເຄລຍທັງໝົດ 50 ໜ່ວຍທີ່ໃຊ້ການໄດ້ຂອງຍີ່ປຸ່ນ ຍົກເວັ້ນແຕ່ 2 ໜ່ວຍເທົ່ານັ້ນ ໄດ້ຢຸດຜະລິດກະແສໄຟຟ້າ ໃນເດືອນພຶດສະພາຜ່ານມາ ເພື່ອກວດກາຄວາມປອດໄພ ລັດຖະບານຂອງນາຍົກລັດຖະມົນຕີ Yoshihiko Noda ໄດ້ປະເຊີນໜ້າກັບການປະທ້ວງ ຈາກພວກທີ່ພາກັນຮຽກຮ້ອງໃຫ້ຢຸດເຊົາການໃຊ້ພະລັງນິວເຄລຍໃນທັນທີຫຼັງຈາກໄດ້ເກີດໄພພິບັດນິວເຄລຍທີ່ຮ້າຍແຮງເມື່ອ 18 ເດືອນກ່ອນ